KANTHA  DÓRA  ALAPÍTVÁNYA

az onkológiai betegségekkel sújtott gyermekek megsegítésére, nem befektetési alap,

levélcím:  Záhradnícka 16,   945 01 Komárno, azonosítási szám -  IČO:  36 096 334

Az alapítványt a Nyitrai Kerületi Hivatal OVVS/NF-2/2001 szám alatt 2001 február 12-én jegyezte be. KANTHA DÓRA ALAPÍTVÁNYA az onkológiai betegségekkel sújtott gyermekek megsegítésére, nem befektetési alap a 11 éves Kantha Dóra emlékére alakult, aki 2000 júniusától 7 hónapig harcolt a leukémiával és annak ellenére, hogy eredményei bíztatóak voltak hogy sikeres lesz a gyógyulása, komplikációk léptek fel és 2000. december 25-én  a betegség elleni csatát elvesztette. 

Az alapítvány a rákbeteg gyermekek jogait védi és segíti gyógyulásukat. Célja az egészségügyi ellátás javítása, a megelőzésés., a rákellenes harc hatékonyabbá tétele, a rákbetegségekkel sújtott gyermekek gyógyulási körülményeinek és eredményességének támogatása.

Az alapítvány első adományozója az akkor nyolc éves László Zsuzsika volt, aki nekünk adta a perselyében összegyűlt 70 koronát egy levéllel, melyből idézek: „Most csak ennyit tudok adni, de megkérem iskolám többi tanulóit, adakozzanak ők is... .      Köszönöm, hogy meghallgattak és hogy adakozhattam. Minél több gyermek gyógyul meg, az annál jobb. Az élet Isten ajándéka. Öröm segíteni másoknak !! ”

Az alapítvány mindent megtesz azért, hogy minél többen tudatosítsuk: Össze kell fognunk és közösen harcolnunk a rák ellen.  Segítenünk kell a beteg gyermekeknek, hogy bátran harcoljanak a gyógyulásért, az életért. 

Az alapítvány eddigi tevékenységéről 

2001-ben az alapítvány „Ha megtehetik, segítsenek ...“ felhívással kezdte tevékenységét. Dórika iskolatársai, tanárai gyűjtést szerveztek a rákbeteg gyermekek megsegítésére. Az alapítvány már júniusban öt leukémiás gyereknek, decemberben további kilencnek tudott segíteni és a pozsonyi gyermekkórházban működő alapiskolának 50.000 koronát ajándékozott. Nagy sikere volt Kopócs Tibor  “Csendélet Kantha Dóra emlékére“ című kiállításnak. 

Az alapítvány 2001-ben a pozsonyi gyermekkórház onkológiai osztályán kezelt gyermekeket 134.251 korona értékű tárgyi ajándékkal és pénzadománnyal segítette. 

2002

A civilizációs betegségekkel sújtottak szervezetével gyűjtést szerveztünk, áprilisban a Rákellenes Liga felhívására bekapcsolódtunk a nárcisz-mozgalomba, júniusban „Gyermekek a gyermekekért“ jelszóval kultúrműsorral ünnepeltük a gyermeknapot, júliusban a farnadi kerékpárklubbal versenyt szerveztünk „Sporttal támogassuk a rákbeteg gyerekeket“ jelszó jegyében. Szeptemberben került sor a komáromi teremfoci maratonra, novemberben a Borostyán együttes adott jótékonysági hangversenyt, decemberben a Művészeti Alapiskolával karácsonyi jótékonysági hangversenyt szerveztünk. 

Az adó 1% átutalásából 132.022 koronát kaptunk.

A gyermeknapon a pozsonyi gyermekkórház onkológiai osztályának 100 ezer korona értékű tárgyi ajándékot (orvosi műszereket, telefonokat, számítógépet, nyomtatót, DVD lejátszót) ajándékoztunk. A karácsonyi hangverseny teljes bevételét 25.100 koronát a kórházi alapiskola kapta a beteg gyerekek 161.500 korona értékű ajándékot. 

2002-ben az alapítvány a pozsonyi gyermekkórház onkológiai osztályán kezelt gyermekeket összesen   286.600 korona értékű ajándékkal támogatta.

                                            2003

Az alapítvány a Csendélet Kantha Dóra emlékére 2003 – naptárok vételárából, a civilizációs betegségekkel sújtottak szervezetével közösen szervezett gyűjtéssel, a nárciszokból, a „Szellem kalandozása” - odysea mysle eurofesztivál kiértékelésén, a gyermeknapi kultúrműsor és a focimaraton belépődíjából összegyűlt adományokból jutott bevételhez. Az 1 % adó átutalásából 141.768 koronát kaptunk. 

A gyermeknapon a pozsonyi gyermekkórházban kezelt gyermekeknek játékokat, könyveket, CD és DVD lejátszókat ajándékoztunk 15 ezer korona értékben, a karácsonyi jótékonysági hangversenyen a kórháznak  két infúziós pumpát, szkennert (CT és Rtg felvételek másolására) 200 ezer korona értékben, a hangverseny bevételét 20.500 koronát a kórházi alapiskolának ajándékoztuk, a gyermekek 148.300 korona értékű ajándékot kaptak.

2003-ban az alapítvány a pozsony gyermekkórházban kezelt rákbeteg gyermekeknek   383.700 korona értékű tárgyi és pénzadományt ajándékozott. 

2004

2004-ben a civilizációs betegségek szervezetével gyűjtést szerveztünk, áprilisban a nárciszok napján az alap- és középiskolások 3000 nárciszt osztottak szét. Gyermeknapi kultúrműsorunkra a belépődij tetszés szerinti volt. A pozsonyi gyermekkórháznak  videó és DVD lejátszókat, mese és zenekazettákat, játékot és könyvet ajándékoztunk 40 ezer korona értékben. 

Miroslav Šatan Alapítvánnyal és a NEO nonprofit szervezettel júniusban megszerveztük a „Csillagok focimérkőzését”, amely  nemcsak a belépődíjból és a tombolából összegyűlt pénzzel gazdagította a két alapítványt, hanem a mérkőzésen Miro Šatan a beteg gyerekeknek 100 ezer korona értékű ajándékot és Kantha Mária is 100 ezer korona értékű ajándékot adott át a rákbeteg gyerekeknek. 

Az adó 2 %  átutalásából 489.662 koronát kaptunk.

Novemberben a sportcsarnokban került sor a teremfoci maratonra. A karácsonyi jótékonysági hangversenyen megajándékoztunk rákbeteg gyermekeket, a hangverseny bevételét 15.850 koronát a kórház alapiskolájának a gyermekkórház onkológiai osztályának orvosi műszereket - EKG-t számítógéppel és nyomtatóval, 50 ágyra alergia ellenes párnákat és paplanokat, gyógyszert, a gyermekeknek könyveket, DVD filmeket, játékot ajándékoztunk összesen 500 ezer korona értékben és további kilenc gyereknek tárgyi és pénzadományokat 41 ezer korona értékben. 

2004-ben a pozsonyi gyermekkórházban kezelt rákbeteg gyerekeket 895.350 korona értékű tárgyi és pénzadományokkal segítettük. 
 2005

Az alapítvány és a civilizációs betegségek szervezete gyűjtést szerveztek, 9.840 koronát gyűjtöttek.  Április 8-án a „Nárciszok napján” az alap- és középiskolások 4000 nárciszt osztottak szét, felhívták a figyelmet arra, hogy a rákbetegek száma évről-évre nő. A legaktívabbak a Csicsói és a nemesócsai alapiskola tanulói, a komáromi két gimnázium tanulói, a Munka Utcai, Eötvös Utcai Alapiskola és a Pozsonyi   Drieňová utcai alapiskola diákjai és mások, akik  62.550 koronát gyűjtöttek. 

Az alapítvány 13 gyereknek 76.000 korona értékű tárgyi és pénzadományokat ajándékozott. 

Június 27- én a Szabadidőközpottal szervezett „Gyermekek a gyermekekért” kultúrműsorban 240 gyerek szerepelt. A műsort az Eötvös Utcai Alapiskola mazsorettjei nyitották meg. Nagy sikert arattak az Eötvös utcai óvodások, Hodek Dávid dobszólójával, a Mentálisan sérült fiatalok, az Újgyallai alapiskolások tornagyakorlatukkal és a Farnadról érkezett „NÁDAS” néptánccsoport. Várföldi Veronika, aki Dórikával együtt kapta a kemoterápiás kezelést, a Nádasban énekelt és táncolt. A műsor végén  300 léggömb emelkedett az ég felé. A bevétel 12.700 korona. 

A pozsonyi Gyermek Onkológiai Klinikán kezelt gyerekek 25 ezer korona értékben fülhallgatóval ellátott rádiómagnókat, mese és zene CD és DVD-ket, játékot és könyvet kaptak. 

Miroslav Šatan Alapítvánnyal és a NEO nonprofit szervezettel júliusban megszerveztük a „Csillagok focimérkőzését”. A híres sportolók, színészek - Miroslav Šatan,  J. Ledzéni,  P. Šatan, P. Cvik, E. Šatan, Rasťo Piško, Ibi Maiga, Robo Beňo ellenfelei a komáromi sportolók voltak – Szabó Attila, Ferenczi J., Konc S., Mártonosi M, Szabó Z., Kufel J., Peltzner. A belépődíjból és a tombolából összegyűlt 60.100 korona  gazdagította a két alapítványt. Miro Šatan a beteg gyerekeknek 140 ezer korona értékű ajándékot és Kantha Mária is 140 ezer korona pénzadományt és 25.300 korona értékű ajándékot adott át a rákbeteg gyerekeknek. 

A focimérkőzés bevételéből hat gyermeknek 30.000 koronát ajándékoztunk, akik szeptemberben az Írországi Barretstowban részt vehettek a rákbeteg gyerekek táborában.  

Az adó 2 %  átutalásából 729.685 koronát kaptunk.

Az alapítvány és a Művészeti Alapiskola 2005 december 12-én tartotta meg  IV. jótékonysági estjét, ahol nemcsak a beteg gyerekek kaptak ajándékot, hanem a pozsonyi Gyermek Onkológiai Klinikának orvosi műszereket – a betegek megfigyelésére szolgáló monitorokat ajándékoztunk        500 ezer korona értékben. Az ajándékok átadásával az alapítvány 2001 február 12. és 2005 december 12. között átadott ajándékai értéke  elérte a  2 millió 500 ezer koronát.  

A karácsonyi jótékonysági esten a Pozsonyi Gyermekkórház mellett működő alapiskolának átadtuk az alapítvány által kidolgozott pályázatot – CowParade 2005, amellyel az alapítvány  80.000 Sk-t kapott a Szlovákia Gyermekeiért Alapítványtól és további 20.000 koronával támogatja a rákbeteg gyermekek arteterápiás gyógyítását (gyógyítás főleg képzőművészeti foglalkozásokkal).

A jótékonysági est bevétele 25.900 Sk volt. Így az alapítvány még további 15 gyereknek küldött karácsonyra ajándékot, osszesen 83.000 Sk értékben.   

Az alapítvány tevékenységének kiértékelésénél fontosnak tartjuk megemlíteni, hogy a rákbeteg gyermekeknek pénzadományokat a kemoterápiás és sugárkezeléssel összefüggő megsokszorosodott kiadásokra, az immunrendszer védelmére és ezek  mellékhatásainak megszüntetésére, egészségügyi segédeszközök (protézisek)  megvásárlására adjuk. A gyerekek a csomagban játékot, könyvet, legót, CD és DVD filmeket, iskolai segédeszközöket kapnak, figyelembe véve a gyerek korát, érdeklődési körét és a család rászorultságát. A kórháznak csak tárgyi ajándékot adunk, előre megbeszéljük, mire van leginkább szükségük, hogyan segíthetnénk a gyógyítást hatékonyabbá tenni. 

Az alapítványnak nincs egyetlen dolgozója sem, így munkabért eddig egyetlen koronát sem fizettünk, se utazási költséget nem számoltunk el. A fenntartáshoz szükséges kiadások minimálisak. Az alapítvány munkájának 80 %-át  Dórika szülei végzik a fent említett társrendezők és más önkéntesek segítségével.  

Az alapítvány tevékenysége túlnőtte a Komáromi régió határait. A „közösen a rák ellen“ jelszó jellemzi a mindennapos munkánkat. Az alapítványt több ezer ember támogatja. Rendezvényeinkkel nemcsak a rákbeteg gyerekek támogatására gyűjtünk, de bekapcsolódunk a megelőzési programba, hogy mindenki tegyen valamit saját egészségéért. Minden egyes rendezvényünkön hangsúlyozzuk a rákmegelőzés fontosságát.   

2006

A "Hokival a gyermekekért" elnevezésű jótékonysági akciót a Kantha Dóra Alapítvány a Hurricanes Komárno jégkorongklubbal közösen szervezte meg. A komáromi hokisok Horján Tibor vezetésével léptek a jégre. Ellenfelük a közéleti személyiségekből álló VIP Bratislava csapata volt. A sztárvendégek csapatát Jozef Lohyňa vezette, s néhány komáromi sportoló is erősítette ezt a csapatot, mint például Riszdorfer Mihály, Riszdorfer Richárd, Tarr György és Szabó Zoltán. A nézők izgalmas, érdekes mérkőzést láthattak. Összesen 11.200 Sk adomány gyűlt össze. 

A Civilizációs Betegségekben Szenvendők Szervezete az éves közgyűlésen gyűjtést rendezett a rákbeteg gyermekek megsegítésére. Az így összegyűlt 8.060 Sk-t a Kantha Dóra Alapítványnak ajándékozták. 

Áprilisban a Rákellenes Ligával közösen immár ötödik alkalommal szervezte meg az alapítvány a Nárciszok napját. A Florist Tímea virágüzlet 5000 kis műnárciszt ajándékozott az alapítványnak, melyeket ismét alap- és középiskolások osztogattak Komáromban és környék falvaiban. Ismét felhívták a közvélemény figyelmét a rák elleni harc fontosságára. A nyilvános gyűjtés bevétele 66.110 Sk volt. 

Júniusban a komáromi Szabadidőközponntal közösen már ötödik alkalommal szerveztük meg gyermeknap alkalmából a "Gyermekek a gyermekekért" elnevezésű szórakoztató műsort. A programban 220 óvodás, alap- és középiskolás diák lépett fel. A műsor csúcspontja az volt, amikor az alapítvány képviselői 20.000 Sk értékű pénzadományt adtak át pozsonyi Gyermekkórház mellett működő alapiskola igazgatónőjének. Ebből a pénzből a kórház meg tudta valósítan az arte-terápiával kapcsolatos projektet. Így a kórházban gyógyuló beteg gyermekek megismedhettek az arte-terápia módszereivel, vászonra, üvegre és textíliára festhettek, kipróbálhatták a karkötők és nyakláncok készítését. A rendezvény során összegyűlt jótékonysági adomány 10.500 Sk volt. 

Kantha Dóra Alapítványa Miroslav Šatan Alapítványával és a NEO szervezettel közösen immár harmadszor szervezte meg a "Sztárok jótékonysági futballmérkőzését", amelyre 2006-ban az aranyosmaróti Vion stadionban került sor. A mérkőzésen Miroslav Šatan csapata és szlovákiai külképviseletek válogatottja játszott egymás ellen. A rendezvény fővédnöke Iveta Radičová, a Szlovák Köztársaság szociális és családügyi miniszterasszonya volt. A miniszterasszony közösen végezte el a kezdőrúgást Serafína Ostrihoňovával, Aranyosmarót polgármesterével. A szervező három alapítvány a mérkőzés után összesen 220.000 Sk értékű tárgyi ajándékot adott át a rászoruló beteg gyermekeknek. Az említett összegből Kantha Dóra Alapítványa 100.000 Sk értékű adományt nyújtott át. A Kantha Dóra Alapítvány bevétele a jótékonysági belépőkből és a tombolákból 7.500 Sk volt. 

December elején a nagymegyeri Városi Önkormányzattal közösen az eltávozott Nagy Gergely szülei jótékonysági estélyt rendeztek. Nagy Gergely négy és fél éven keresztül küzdött a rák ellen. Nagymegyer és a környező falvak polgárai összesen 300.000 Sk-t gyűjtöttek össze jótékonysági célra. A rendezvény csúcspontja az volt, amikor Nagy Ágnes 100.000 Sk értékű szimbolikus csekket adott át a pozsonyi Gyermekklinika igazgatónőjének, ugyanilyen összegű adomány a Plamienok szervezetnek és JUDr. Kantha Máriának, a Kantha Dóra Alapítvány ügyvezetőjének. 

Az alapítvány a pozsonyi Gyermekklinika mellett működő alapiskolával közösen karácsonyi börzét rendezett a pozsonyi kórház előcsarnokában. A helyszínen a tanítónők és önkéntesek kínálták a gyermekek által készített képeslapokat, vázákat, gyertyákat és egyéb dísztárgyakat. A beteg gyermekek ezeket arte-terapia keretein belül készítették. A börze bevétele 24.069 Sk volt. 

Kantha Dóra Alapítványa a komáromi Művészeti Alapiskolával közösen immár ötödik alkalommal rendezte meg a Jótékonysági karácsonyi koncertet. Ezúttal a rendezvény a Városi Művelődési központ nagytermében kerül megrendezésre. A művelődési központ előcsarnokában kiállításra kerültek a rákbeteg gyermekek által készített tárgyak, mint például festett poharak, festett üvegek, polók, nyakláncok, képeslapok és gyertyák. Ezeket a tárgyakat a gyermekek az arte-terápiás projektek köszönhetően készítették. Kantha Dóra Alapítványa a rákbetegséggel kezelt gyermekeknek 100.000 Sk értékű tárgyi és pénzadományt adott át. Emellett a pozsonyi Gyermekklinika számára speciális bioptikus tűket ajándékoztunk 200.000 Sk értékben. A jótékonysági koncert bevételét, azaz 23.000 Sk-t, a gyermekkórház mellett működő alapiskolának ajándékoztuk. 
Az említett adományokon kívül az alapítvány képviselői és Izsa község polgármestere 12.700 Sk értékű adományt adott át Borka Máté szüleinek. Ez a pénzadomány az alapítány és Izsa község közös gyűjtésén jött össze.

2007

Kantha Dóra Alapítványa a Hurricanes Komárno jégkorongklubbal közösen szervezte meg a "Hokival a gyermekekért" elnevezésű jótékonysági rendezvényt. Ezen a jégkorongtornán három csapat mérte össze az erejét. A rendezvény során a hokisok illetve a nézők adományaiból összesen 19.000 Sk gyűlt össze. A Kantha Dóra Alapítvány ezen adományoknak is köszönhetően 25.000 Sk-val tudta támogatni a Bátorkeszi-i Sátek Ádámka gyógyulását. 

A Civilizációs Betegségekben Szenvendők Szervezete az éves közgyűlésen gyűjtést rendezett a rákbeteg gyermekek megsegítésére. Az így összegyűlt 8.060 Sk-t a Kantha Dóra Alapítványnak ajándékozták. 

2007. április 13-án a Rákellenes Ligával közösen immár hatodik alkalommal szervezte meg a Kantha Dóra Alapítvány Nárciszok napját. Florist Tímea virágüzlet egy nagy doboz kis műnárciszt ajándékozott az alapítványnak, melyeket ismét alap- és középiskolások osztogattak Komáromban és környék falvaiban. Ismét felhívták a közvélemény figyelmét a rák elleni harc fontosságára. A nyilvános gyűjtés bevétele 65.020 Sk volt. 

Kantha Dóra Alapítványa a komáromi Szabadidőközponttal és a VMK-val közösen június 8-án rendezte meg gyermeknap alkalmából a "Gyermekek a gyermekekért" elnevezésű kultúrműsort. A programban összesen 228 fellépő szerepelt a járás alap- és középiskoláiból. A jótékonysági belépőkből 11.900 Sk gyűlt össze. A program csúcspontjaként Kantha Mária adott át pénzadományokat a beteg gyermekek családjainak. 

December 10-én immár hatodik alkalommal került megrendezésre a Karácsonyi jótékonysági koncert a Kantha Dóra Alapítvány, a komáromi Művészeti Alapiskola és a VMK szervezésében. A fellépések között Kantha Mária az alapítvány nevében átadta az ajándékokat, elsősorban a Pozsonyi Egyetemi Kórház Gyermek Onkológiai Klinikáján kezelt kis betegeknek, 100.000 Sk összértékben. A Lángocska szervezeten belül kezelt 5 gyermek 60.000 Sk-s ajándékot kapott és további 15 kisgyermek 100.000 koronát. A második felvonást követően Ondrej Čižmár, a Gyermek Onkológiai Klinika onkológusa vette át a Ceragem masszázságyakat, melyeket ezentúl a beteg gyermekek használhanak majd. A nézők adományaiból ezen a jótékonysági rendezvényen 40.100 Sk gyűlt össze.

2008
Egy újabb jótékonysági rendezvény helyszíne volt a komáromi, Erzsébet-szigeti műjégpálya. Csakúgy, mint egy évvel ezelőtt, most is a lelkes komáromi jégkorongozók társultak a Kantha Dóra Alapítvánnyal, a legnemesebb cél érdekében: segíteni a rákbeteg gyermekeken. A torna teljes bevételét a Kantha Dóra Alapítvány két komáromi kisfiú megsegítésére ajánlotta fel, Prohászka Péternek és Csillag Ferencnek. Mindkét fiúnál csontrákot állapítottak meg, Péternek közben amputálták az egyik lábát, Ferenc pedig éppen egy Prágában elvégezendő műtét előtt áll. A rendezvény bevétele 46.800 korona volt. A Kantha Dóra Alapítvány azonban 30-30 ezer koronával járul hozzá Péter és Ferenc gyógyításához! 

A Civilizációs Betegségekben Szenvendők Szervezete az éves közgyűlésen gyűjtést rendezett a rákbeteg gyermekek megsegítésére. Az így összegyűlt 9.575 Sk-t a Kantha Dóra Alapítványnak ajándékozták. 

A Kantha Dóra Alapítványa hetedik alkalommal szervezte meg a komáromi régióban a nárciszok napi gyűjtést. A bekapcsolódott 130 diák 4500 nárciszt készített elő április 11-re. Az akció napján a Kantha Dóra Alapítványa önkéntesei városszerte osztották a nárciszokat és hívták fel a figyelmet arra, hogy a komáromi régióban is évről évre nő a rákbeteg kisgyerekek száma. A nárciszok és az általuk képviselt akció reményt ad számukra, hogy meggyógyulnak. Az aktivisták tapasztalatai szerint egyre nagyobb azoknak a száma, akik szolidaritást vállalnak a rákos betegekkel, és egyre többen fejezik ki segítő szándékukat. A Nárciszok Napján összegyűlt támogatás azon embertársaink életkörélményeinek javítására fordítják majd, akik ebben a súlyos kórban szenvednek. A Rákellenes Liga által életre hívott akciónak a segítő szándék mellett felvilágosító szerepe is van: szóróanyagokon keresztül hívják fel a lakosság figyelmét az önvizsgálat és az egészséges életmód fontosságára. Kantha Dóra Alapítványa és aktivistái ez alkalommal 60.100 koronát gyűjtöttek össze.

2009
2009. január 31-én immár negyedik alkalommal került megrendezésre a Hokival a gyermekekért elnevezésű nemzetközi jótékonysági jégkorongtorna, a komáromi műjégpályán. A rendezvény szervezői a Kantha Dóra Alapítvány mellett az 1. SC Como, a HK Hurricanes Komárno és a Szlovák Gázművek Alapítványa voltak. A rendezvény reggel 9-től késő estig tartott. A jégkorongozók tornájára 6 csapat nevezett be: Komáromot a Hurricanes csapat képviselte, csehországból a HC Kojetín, Magyarországról a V.I.P. Hungary csapata érkezett. Szlovákia képviseletében további 3 pozsonyi csapat, a Lakeboys, a HC Kramáre és a McDonald's Slovakia vett részt a tornán. A jótékonyság szellemében több szlovákiai olimpikon is megjelent. A Lakeboys csapatában a komáromi kajakosok: Tarr György, Riszdorfer Mihály és Riszdorfer Richárd, illetve az egykori birkózó Jozef Lohyňa játszottak. A HC Kramáre csapatát Michal Martikán, olimpiai bajnok vadvizi kenus erősítette. A tornát végül a McDonald's Slovakia csapata nyerte meg, ám az igazi győztesek a rákos betegségben szenvedő gyerekek voltak. Számuka a helyszínen 996 Euró gyűlt össze, emellett a HC Kojetín, a McDonalds Slovakia és a Szlovák Gázművek Alapítványa további gyűjtést rendezett. A rendezvény bevétele összesen 1950 Euró volt. 

A KANTHA DÓRA ALAPÍTVÁNY köszönetet mond az óvodásoknak, alap- és középiskolásoknak, pedagógusaiknak, szüleiknek és mindazoknak, akik segítettek megszervezni és a Nárciszok napján, 2009. április 17–én hozzájárultak az e napon megtartott jótékonysági rendezvény sikeréhez. A Komáromi régióban is nagyon sok helyen találkoztunk nárciszokat osztogató fiatalokkal. Sokan a Szlovák Rákellenes Liga önkéntesei voltak, és az általuk gyűjtött pénzadományokat a Rákellenes Liga számlájára utalták, amely az összegyűlt adományt a daganatos betegségben szenvedők életkörülményeinek javítására, a rákbetegségek megelőzésére és a kutatások támogatására fogja felhasználni. 
A KANTHA DÓRA ALAPÍTVÁNY felhívására régiónk alap- és középiskolásai a nárciszok ajándékozásával és adományok gyűjtésével immár nyolcadik éve a rákbeteg gyermekek megsegítését támogatták. Az alapítvány a Tímea Florist virágszalontól művirág csokrocskát kapott ajándékba és húsvét előtt megkezdődött a nagy munka. Az előkészületi munkákba kb. 80 diák és szülő kapcsolódott be, öt – hat tagú csoportok minden egyes virágocskához biztostűt rözgítettek, egyes csoportok több száz darabot, így összesen 4 000 darab nárcisz került a kosárkákba. A faliújságokon megjelent az alapítvány felhívása: ”Közösen a rák ellen”, a pedagógusok megkérték a diákokat és szüleiket támogassák e rendezvényt. Több iskolában ezt a felhívást még az iskolarádióban is közzétették. 
Április 17–én az önkéntes diákok büszkén viselték az alapítvány logóját, osztogatták a nárciszokat elsősorban pedagógusaiknak, diáktársaiknak. Önkénteseink felhívták a figyelmet arra, hogy a daganatos megbetegedések száma évről évre nő és a nárcisz, a remény virága a rákbetegeknek erőt ad a gyógyuláshoz. Az alapítvány logójával ellátott perselyekbe pénzadományokat gyűjtöttek. 

Jelesre vizsgáztak a következő iskolák tanulói:
a Komáromi Ľ. J. Šulek Gimnázium, Csicsói Gáspár Sámuel Magyar Tannyelvű Alapiskola és Óvoda, a Komáromi Munka Utcai Magyar Tannyelvű Alapiskola, a Rozmaring és a Komenský Utcai Alapiskola, a Komáromi Eötvös Utcai Magyar Tannyelvű Alapiskola, Nemesócsai szlovák és magyar tannyelvű alapiskola, a Komáromi Marianum Iskolaközpont, a Jókai Mór Alapiskola. Első alkalommal a diákokhoz csatlakoztak a Keszegfalvai Nyugdijasklub tagjai is. A felsorolt óvodák és iskolák tanulói által összegyűjtött pénzadományok összege : 2.406,50 EURO (72.498 korona). Az előző évek bevételei: 2002: 19.490 Sk, 2003: 40.000 Sk, 2004: 47.300 Sk, 2005: 62.550 Sk, 2006: 66.100 Sk, 2007: 65.020 Sk, 2008: 68.020 Sk. A számok önmaguktól beszélnek, az idén a nárciszokat büszkén viselők száma és az adomány összege is jelentősen nőtt.

Köszönetünket fejezzük ki mindazoknak, akik adományokkal, rendezvényeinken való részvételükkel, adójuk 2  % -ának átutalásával vagy akármilyen más módon segítették munkánkat.
   JUDr. Kantha Mária

 az alapítvány ügyvivője

